Sy ryk se grense het vir 'n aardling baie wyd en magtig gelê. So wyd dat God se volk ook daarbinne ingesluit is.
Hy het as regeerder sy gewig rondgegooi en baie onredelike eise aan sy onderdane gestel, soos byvoorbeeld die keer toe hy van die wyse mense in sy ryk geëis het om sy droom te vertel, en om die uitlegging daarvan te gee, anders maak hy hulle dood.
Hy kon nie as regeerder daarin slaag om sy volk te omskep in 'n hemelse skare wat ewig bestaan het nie.
In 'n land wat so 'n sterk leier het, behoort elke onderdaan 'n toekoms te hê, en behoort jy ook veilig te wees.
Die ding is net dat die gelowige dit altyd in sy agterkop het dat die Here dit duidelik stel dat ons aardse lewe net 'n voorspel is van die hemelse lewe wat kom.
En die hemelse lewe verskil aan die fisiese kant nie baie van hierdie een nie, want die natuur en alles is daar soos wat ons dit ken. Daar is selfs 'n stad.
Daarby het geen mens die vermoë dat hy hom uit die totale gebreektheid van sy menswees kan optel nie.
Dis ondenkbaar dat daar 'n gelowige mens is wat net dink in terme van sy bestaan op die aarde, en wat glad nie dink aan wat van hom gaan word anderkant die graf nie.
Geen gesagdraer op die aarde (waarvan Nebukadnesar 'n voorbeeld is) kan aan hierdie groot behoefte van die mens voldoen nie.
Tog is daar 'n Koning wat al hierdie dinge kan doen, en wat dit inderdaad ook doen. Nebukadnesar in sy aardse heerlikheid was in 'n sekere sin 'n aftekening van hierdie Koning – Jesus Christus.
Hy is die Verlosser van mense - mense wat so ver deur die vloer van die lewe geval het in hulle sondes dat net God se genade hulle nog kan red.
Hy bedien God se rykdom en genade aan ons, sodat ons nou en in die hiernamaals in die oorvloed van sy goedheid kan lewe.
Daarom vertoon Hy van sy geboorte af heeltemal ander tekens van die koningskap wat Hy dra as byvoorbeeld Nebukadnesar.
Hyself vertoon die tekens van armoede, byvoorbeeld: Hy word in 'n stal gebore en Hy slaap sy eerste oomblikke in 'n krip.
In sy bedieningstyd gaan Hy om met sondaars en duiwelbesetenes – almal wat gebreek en uitgedryf is deur die geweld van die sondes.
Hy gaan soek hulle, want Hy wil dit openbaar maak vir enigiemand wat kan sien en kan dink: Dit is hoe die hemelse Koning sy onderdane opneem in sy heerlikheid!
Hy maak siekes gesond. Hy preek 'n koninkryk wat nie vir dinge soos ouderdom, liggaamlike slytasie of enige ander swakheid plek het nie - Hy self neem dit weg.
Hierdie tyd waarin ons lewe, dra so half die tekens daarvan dat daar nie 'n Here van verlossing is nie.
Die begrip wat die huidige wêreld by die mensdom wil vestig, is dat die Drie-Enige Verlossende en herskeppende God nie bestaan nie.
Dinge vererger in die sin dat ons almal in 'n mindere of meerdere mate aandeel het in die foute wat gemaak word en waarvoor ons soms baie duur moet betaal.
Die lewe rondom ons moet u nie laat dink dat die Bybel en al die pragtige genade wat daarin geleer word, nie waar is nie.
Ons Here het lankal gesê dat daar 'n tyd sal kom wanneer dinge presies so gaan lyk soos wat dit nou lyk!
U Koning het destyds gekom op 'n manier waarop Hy dit baie duidelik gemaak het dat u altyd na sy troon toe toegang het.
Eer Hom as die Koning van die konings! Die Een wat God van die hemel is, wat die krag en die sterkte en die eer het tot in ewigheid.